‹‹በየአካባቢያችን የሚገኙትን የግጭት ነጋዴዎች በሚገባ አውቀን መረባቸውን እየበጣጠስነው ነው›› ጠቅላይ ሚኒስትር ዓብይ አህመድ (ዶ/ር)
ጠቅላይ ሚኒስትር ዓብይ አህመድ (ዶ/ር) ዓርብ ሐምሌ 10 ቀን 2012 ዓ.ም. ለሕዝብ ባስተላለፉት መልዕክት፣ ሰሞኑን በተፈጠረው ሁከት ምክንያት በየአካባቢው ያሉ የግጭት ነጋዴዎችን በሚገባ መታወቃቸውንና መንግሥት መረባቸውን እየበጣጠሰ እንደሆኑ አስታወቁ፡፡ የግጭት ነጋዴዎችን በጉያ ታቅፎ መሰቃየት ይበቃል ብለዋል፡፡‹‹ከሰሜን እስከ ደቡብ፣ ከምሥራቅ እስከ ምዕራብ ለፖለቲካ ትርፋቸው ሲሉ በየሚዲያው ‹በለው፣ በለው› የሚሉ አካላትን አሁን በግልጽ ነቅሰናቸዋል። በየአካባቢያችን የሚገኙትን የግጭት ነጋዴዎች በሚገባ አውቀናቸዋል። መረባቸውን እየበጣጠስነው ነው፡፡ ለጊዜው የተደበቁ የሚመስላቸውም በቅርቡ አደባባይ ይወጣሉ። እሳቱን ለኩሰው ጢሱ እንዳይሸታቸው መሸሽ፣ ፈንጂውን ወርውረው ፍንጣሪ ሳይነካቸው እስከ መጨረሻው ማምለጥ አይችሉም። ሰላም ወዳዱ ሕዝባችን በእሳት እየተቃጠለና ሕይወቱን እየተነጠቀ ከእንግዲህ ይቀጥላል ማለት ዘበት ነው። አብሮነትን የሚፈልገው ዜጋችን፣ ለማደግና ለመበልፀግ ሌት ተቀን ደፋ ቀና የሚለው ሕዝባችን እየተጎዳ የግጭት ነጋዴዎቹ በምቾት አይቆዩም፤›› ብለዋል።በሕዝብ መከራ ካላተረፍን ለሚሉና በምስኪን ዜጎች ሞት ሥልጣን ለመያዝ ለሚቋምጡ ራስ ወዳዶች ‹አሻንጉሊት› መሆን ከእንግዲህ ይበቃል ያሉት ጠቅላይ ሚኒስትሩ፣ ‹‹ሰላማችንና ልማታችን፣ ዕድገታችንና ብልፅግናችን ደንታቸው ከሆኑ አካላት ጋር አበሳን እንጂ መልካም ነገርን ስለማናጭድ፣ ከጉያችን ፈልቅቀን ብቻቸውን ይቆማሉ። ምክር ካልመለሳቸው መከራውን ፈልገዋልና በሚገባቸው መንገድ እንዲጓዙ እንተዋቸዋለን፤›› ሲሉም አስታውቀዋል።አንገትን እንደ ሰጎን አሸዋ ውስጥ በመቅበር መፍትሔ የሚገኝበት ጊዜ ላይ እንዳልተሆነ ጠቁመው፣ ‹‹አጥፊዎቹን ፊት ለፊት እስካልተጋፈጥናቸው ድረስ የሚያደርሱትን ችግር በመሸሽ ብቻ አናመልጠውም። ላለማየት ጭንቅላትን ጎሬ ውስጥ በመቅበር ዘላቂ መፍትሔ ይገኛል ማለት ዘበት ነው። ዛሬ ጎረቤታችንን የጎበኘ እሳት ነገ ቤታችንን ማንኳኳቱ አይቀርም። ተነጣጥሎ አንድ ባንድ ማገዶ ከመሆን ይልቅ ተባብሮ የተለኮሰውን እሳት እስከወዲያኛው ማሰናበት ይበጃል፣›› ካሉ በኋላ፣ ‹‹ነገሮችን በጥንቃቄ መመልከት፣ ትዕግሥትና አርቆ አስተዋይነት በተሞላበት መንገድ መገምገምና በጥበብ ተንቀሳቅሶ ዘላቂ መፍትሔ መስጠት ከእያንዳንዳችን ይጠበቃል፤›› ሲሉ አክለዋል።ማን ነው በየአካባቢያው ሰላም እየነሳ ያለው? ከእነ ማን ጋር ሆኖ ነው የሚበጠብጠው? ለምንድን ነው የሚበጠብጠው? ጥቂት ነውጠኞች የጫሩት እሳት ብዙኃኑን ሲለበልብ ለምንድን ነው ማስቆም ያልተቻለው? ለእነዚህ ጥያቄዎች መልስ ማግኘት ከእያንዳንዱ ሰው እንደሚጠበቅ አስታውቀው፣ ‹‹እሳት ለኳሾቹ እነ ማን እንደሆኑ፣ ማገዶ እያቀበሉ እሳቱን የሚያባብሱት እነ ማን እንደሆኑ፣ ዳር ቆመው የሚያዩትና አብረው የሚሞቁት ጭምር እነ ማን እንደሆኑ ልናውቅ ይገባል። በመንግሥት በኩል እነዚህን ጥያቄዎች በየደረጃው ለመመርመርና አስፈላጊውን ሕግ የማስከበር ዕርምጃ ለመውሰድ ከመቼውም ጊዜ በበለጠ ቁርጠኞች ነን፤›› ብለዋል።‹‹እሳቱን ማጥፋት ሲገባቸው በቸልታ የሚያልፉት ሰዎች በአንድም በሌላም መንገድ መከራችንን የሚያበዙብን መሆናቸው አያጠያይቅም፤›› ብለው የሚወድመው የአገር ሀብት፣ የሚሞተው የሁላም ወገን ነውና ሕጋዊና ሞራላዊ ኃላፊነት እያለባቸው አይተው እንዳላዩ የሚያልፉ አካላት ፈጽሞ ከተጠያቂነት እንደማያመልጡ ገልጸዋል። ‹‹የተጋረጠብን ችግር እስከ ወዲያኛው እንዲወገድ ወላጆች፣ የአገር ሽማግሌዎች፣ የሃይማኖት አባቶችና የየአካባቢው የባህልና የሐሳብ መሪዎች አስተዋጽኦችሁ ከፍተኛ ከመሆኑ አኳያ ያለማመንታት ሚናችሁን እንድትወጡ ጥሪዬን አስተላልፋለሁ። ከምንም በላይ ሕዝባችን አስፈላጊውን ሁሉ ከማድረግ መቆጠብ እንደሌለበት ሊታወቅ ይገባል። እያንዳንዱ ዜጋ ጥፋተኞቹ በማስረጃ ለፍርድ እንዲቀርቡ የበኩሉን ኃላፊነት መወጣት አለበት፡፡ ከሕግ አስከባሪዎች ጋር ተባብሮ መሥራት፣ የመንደሩንና የከተማውን ሰላምና ልማት ተደራጅቶ መጠበቅ አለበት። በየአካባቢው የተለየ እንቅስቃሴ ስናይ ለምን? ብለን ልንጠይቅ፣ እነ ማን እንደሆኑ ልናውቅ፣ ከፀጥታ አካላት ጋር በመሆን አጥፊዎችን ለሕግ ልናቀርብ ይገባል። ጎረቤቶቻችንን፣ የልማት ተቋማትን፣ የንግድ ድርጅቶችን፣ ሕዝባዊ ንብረቶችን፣ የመንግሥት መሥሪያ ቤቶችን፣ የእምነት ተቋማትን፣ የትምህርትና የጤና ተቋማትን በጋራ እስካልጠበቅናቸው ድረስ ነገ የጉዳቱ የመጀመሪያ ሰለባዎች እኛው ስለመሆናችን ነጋሪ አያሻንም፤›› ሲሉም አሳስበዋል።ለሚያልፍ ጊዜ የማያልፍ ጠባሳ እንዲቀመጥ መፈቀድ የለበትም ያሉት ጠቅላይ ሚኒስትሩ፣ ‹‹የትናንቶቹ ጠበሳ ስላቆዩልን እኛ የዛሬዎቹ ምን ያህል አበሳ እያጨድን እንደሆነ ሁላችንም የሚገባን ይመስለኛል፡፡ ስለሆነም ከዚህ ስህተት ተምረን ዳግም አበሳው ወደ ልጆቻችን እንዳይሻገር ማድረግ የእያንዳንዳችን ኃላፊነት ነው። በጉያችን ታቅፈናቸው የሚዘርፉን፣ የሚያቃጥሉን፣ የሚያበጣብጡንና የሚያገዳድሉን ሰዎች የጊዜ ጉዳይ እንጂ የእጃቸውን ማግኘታቸው፣ ከእነሱ አልፎ በልጆቻቸው በኩል ብድሩን መክፈላቸው አይቀሬ ነው፤›› ብለዋል።ጠቅላይ ሚኒስትሩ አገሩንና ሕዝቡን እንደሚወድ ዜጋ ከእያንዳንዱ ሰው ነገሮች እንደሚጠበቁ አሳስበዋል። ‹‹ከተጎዱ ወገኖቻችን ጎን መቆምና አለኝታነታችንን ማሳየት አለብን። የቦታ መቀያየር ይሆናል እንጂ እኛም አንድ ቀን በተጎጂዎች ቦታ የማንቆምበት ምንም ምክንያት የለም። ስለሆነም በሞራል፣ በኢኮኖሚና በባህላዊ መንገድ ደግፈን ተጎጂዎችን ወደነበሩበት እንመልሳቸው። የተቃጠለና የወደመ ንብረታቸውን ለመተካት አጋርነታችን እናሳያቸው፡፡ ቁስላቸው ጠገግ እስኪል እናክማቸው፣ የፈረሰ ቤታቸውን እንገንባላቸው። የማይተካ ሕይወታቸውን ለተነጠቁ ዜጎቻችን ፀሎት፣ ለሟች ቤተሰቦች መፅናናት እንዲያገኙ እናድርግ። በሁሉም ዘርፍ ያሉ መሪዎች ለዚህ ዓይነቱ እንቅስቃሴ ግንባር ቀደም ሆነው መልካም አርአያነታቸውን እንደሚያስመሰክሩ እተማመናለሁ፤›› ሲሉ አስረድተዋል።‹‹ሰላማችንን ለማስጠበቅ ደፋ ቀና ሲሉ የተሰውት ፖሊሶችና የፀጥታ አስከባሪዎች ያለ እነሱ ትጋትና መስዕዋትነት የሚደርሰውን አደጋ በቀላሉ መቆጣጠር ባልቻልን ነበር፡፡ ለአገርና ለሕዝብ ደኅንነት ሲሉ የቆሰሉና የሞቱ የሕግ አስከባሪዎች የከፈሉት የሕይወት ዋጋ በእያንዳንዳችን ልብ ውስጥ በክብር የሚታተም ስለመሆኑ አልጠራጠርም። ለሟች ቤተሰቦቻቸው፣ ለወላጅና ለልጆቻቸው ጭምር ተገቢውን ክብር እንሰጣለን። በመንግሥት በኩል አቅም በፈቀደ መጠን የተጎዱትን ንፁኃን ዜጎችና የሕግ አስከባሪዎች ለመደገፍና ለማቋቋም ይሠራል። በሌላ በኩል የችግሩን ነዳፊዎች፣ ጠንሳሾች፣ ተልዕኮ ተቀባዮችና ፈጻሚዎችን በየደረጃው መርምሮና አጣርቶ ለሕግ ያቀርባል። ይኼን መሰል ክስተት ዳግም እንዳይፈጠርም ማኅበረሰቡን ያሳተፈ የፀጥታ አካላት ሥምሪትን አጠናክሮ ይቀጥላል፤›› ሲሉ አስታውቀዋል።‹‹ከዚህ በተረፈ ሁላችንም ውድመትና ጥፋት ከእንግዲህ በአገራችን ላይ እንዳይደገም አምርረን እንቢ ማለት ይኖርብናል፤›› ያሉት ጠቅላይ ሚኒስትሩ፣ ‹‹የግጭት ነጋዴዎችን በጉያችን ይዘን ዘወትር መሰቃየት የለብንም፤›› ብለዋል፡፡